## Odluka Hrvatske agencije za poštu i elektroničke komunikacije klasa: 344-01/09-01/1072 od 17. srpnja 2009.

### NN 102/2009 (26.8.2009.), Odluka Hrvatske agencije za poštu i elektroničke komunikacije klasa: 344-01/09-01/1072 od 17. srpnja 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

2650

Na temelju članka 12. stavka 1. točke 3. i članka 56. stavka 2. Zakona o elektroničkim komunikacijama (»Narodne novine«, br. 73/08), u postupku analize tržišta započinjanja (originacije) poziva iz javnih komunikacijskih mreža koje se pruža na fiksnoj lokaciji i određivanja operatora sa značajnom tržišnom snagom te određivanja regulatornih obveza operatorima sa značajnom tržišnom snagom, Vijeće Hrvatske agencije za poštu i elektroničke komunikacije je na sjednici održanoj 17. srpnja 2009. godine donijelo

ODLUKU

I. Trgovačko društvo HT – Hrvatske telekomunikacije d.d., Zagreb, Savska cesta 32, određuje se operatorom sa značajnom tržišnom snagom na tržištu započinjanja (originacije) poziva iz javnih komunikacijskih mreža koje se pruža na fiksnoj lokaciji.

II. Trgovačkom društvu iz točke I. ove odluke određuju se sljedeće regulatorne obveze: obveza pristupa i korištenja posebnih dijelova mreže; obveza nediskriminacije; obveza transparentnosti uz objavu standardne ponude međupovezivanja; obveza nadzora cijena i vođenja troškovnog računovodstva; obveza računovodstvenog razdvajanja i obveza odabira i predodabira operatora.

III. Način, uvjeti i rokovi provođenja regulatornih obveza iz točke II. ove odluke propisani su dokumentom Hrvatske agencije za poštu i elektroničke komunikacije »Analiza tržišta započinjanja (originacije) poziva iz javnih komunikacijskih mreža koje se pruža na fiksnoj lokaciji«, koji je u cijelosti sastavni dio ove odluke, a trgovačko društvo iz točke I. ove odluke obvezno je u potpunosti izvršavati sve regulatorne obveze koje su mu određene ovom odlukom.

IV. Standardna ponuda za usluge međusobnog povezivanja HT-Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj od 27. kolovoza 2007. godine ostaje na snazi do dana objave nove standardne ponude međupovezivanja u skladu s uvjetima iz dokumenta »Analiza tržišta započinjanja (originacije) poziva iz javnih komunikacijskih mreža koje se pruža na fiksnoj lokaciji« i primjenjuje se u svim dijelovima osim u dijelu koji se odnosi na regulaciju usluge prijenosa (tranzita) poziva u nepokretnoj javnoj komunikacijskoj mreži.

V. Trgovačko društvo iz točke I. ove odluke obvezno je najkasnije do dana 01. listopada 2009. godine objaviti standardnu ponudu međupovezivanja u skladu s uvjetima iz dokumenta iz točke III. ove odluke.

VI. Rješenje Vijeća Hrvatske agencije za poštu i elektroničke komunikacije od 18. studenoga 2008. godine, klasa: 130-01/06-01/09, urbroj: 376-11-18 kojim je određen način provedbe obveze računovodstvenog razdvajanja i troškovnog računovodstva trgovačkom društvu HT-Hrvatske telekomunikacije d.d. ostaje neizmijenjeno i primjenjuje se u svim dijelovima osim u dijelu koji se odnosi na obvezu računovodstvenog razdvajanja na tržištu prijenosa (tranzita) poziva u nepokretnoj javnoj komunikacijskoj mreži.

VII. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

U skladu s člankom 52. Zakona o elektroničkim komunikacijama (»Narodne novine«, 73/08, dalje u tekstu: ZEK), Hrvatska agencija za poštu i elektroničke komunikacije (dalje u tekstu: HAKOM) provela je po službenoj dužnosti postupak analize tržišta započinjanja (originacije) poziva iz javnih komunikacijskih mreža koje se pruža na fiksnoj lokaciji. Naime, Vijeće HAKOM-a je u skladu s člankom 53. stavkom 1. ZEK-a, odlukom od 9. srpnja 2008. godine, (klasa: UP/I-344-01/08-01/1582, urbroj: 376-11-08-01) utvrdilo mjerodavna tržišta podložna prethodnoj regulaciji, između ostalog i tržište započinjanja (originacije) poziva iz javnih telefonskih mreža koje se pruža na fiksnoj lokaciji (tržište broj 2. iz Aneksa Preporuke Europske komisije o mjerodavnim tržištima podložnim prethodnoj regulaciji). Isto tako, Vijeće HAKOM-a je odlukom od 9. srpnja 2008. godine, (klasa: UP/I-344-01/08-01/1584; urbroj: 376-11-08-01) odredilo operatorima obvezu dostave svih potrebnih podataka za određivanje i analizu navedenog tržišta.

Naziv mjerodavnog tržišta iz točke I. izreke ove odluke izmijenjen je u odnosu na naziv istog mjerodavnog tržišta iz odluke o utvrđivanju mjerodavnih tržišta podložnih prethodnoj regulaciji od 9. srpnja 2008. godine, na način da je izraz »javna telefonska mreža« zamijenjen izrazom »javna komunikacijska mreža«, čime se nije mijenjao niti jedan aspekt tržišta koje je analizirano, već njegov izričaj.

HAKOM je kreirao jedinstveni upitnik za operatore koji pružaju elektroničke komunikacijske usluge u nepokretnim mrežama koji se sastoji od tri dijela – usluge započinjanja (originacije) poziva, usluge završavanja (terminacije) poziva i usluge prijenosa (tranzita) poziva u nepokretnoj mreži. Podaci traženi u navedenom upitniku odnosili su se na vremensko razdoblje koje obuhvaća drugo polugodište 2005. godine., cijelu 2006. i 2007. godinu te prvo polugodište 2008. godine. Nakon zaprimanja i analize dostavljenih podataka, a u svrhu otklanjanja mogućih nejasnoća vezanih uz dostavljene podatke, HAKOM je dopisom od 13. studenoga 2008. godine od određenih operatora zatražio dodatna pojašnjenja i/ili podatke koji nisu dostavljeni, a koji su potrebni za daljnju analizu mjerodavnog tržišta. Dana 28. studenoga 2008. g. zaprimljeni su dodatni podaci i/ili pojašnjenja te je analiza nastavljena. Budući da je ovo mjerodavno tržište sastavni dio Preporuke Europske komisije, podložno je prethodnoj regulaciji bez provođenja testa tri mjerila.

Cilj postupka analize tržišta koji se sastoji od određivanja mjerodavnog tržišta i procjene postojanja jednog ili više operatora sa značajnom tržišnom snagom na tom tržištu te određivanja regulatornih obveza operatorima sa značajnom tržišnom snagom, je utvrditi ograničenja odnosno zapreke s kojima se na tržištu suočavaju operatori elektroničkih komunikacijskih mreža.

U skladu s čl. 22. st. 1. ZEK-a, HAKOM je na temelju analize mjerila potrebnih za procjenu operatora sa značajnom tržišnom snagom iz članka 55. stavka 3. ZEK-a, 26. veljače 2009. g., a na temelju članka 56. stavka 4. ZEK-a, na javnu raspravu stavio prijedlog odluke iz članka 56. stavka 2. ZEK-a o određivanju operatora sa značajnom tržišnom snagom na tržištu započinjanja (originacije) poziva iz javnih komunikacijskih mreža koje se pruža na fiksnoj lokaciji i regulatornim obvezama operatora sa značajnom tržišnom snagom u skladu s preprekama koje se mogu pojaviti na ovom tržištu kao i na pripadajućem maloprodajnom tržištu na koje operator sa značajnom tržišnom snagom može prenijeti svoju značajnu tržišnu snagu, zajedno s dokumentom »Analiza tržišta započinjanja (originacije) poziva iz javnih komunikacijskih mreža koje se pruža na fiksnoj lokaciji« (dalje u tekstu: dokument).

Sukladno članku 22. stavku 2. ZEK-a postupak javne rasprave na analizu tržišta započinjanja (originacije) poziva iz javnih komunikacijskih mreža koje se pruža na fiksnoj lokaciji trajao je od 2. ožujka 2009. g. do 20. travnja 2009. g., a proveden je s ciljem da se svim zainteresiranim stranama omogući iznijeti svoja mišljenja, primjedbe i prijedloge na predložene dokumente. Tijekom javne rasprave HAKOM je zaprimio komentare sljedećih društava koji djeluju na navedenom mjerodavnom tržištu: HT-Hrvatskih telekomunikacija d.d., OT-Optime telekom d.o.o., Mobitela d.o.o., Megafona d.o.o. i H1 Telekom d.d.

HAKOM je u provedbi postupka analize ovog mjerodavnog tržišta vodio osobito računa o primjeni mjerodavne Preporuke Europske komisije o mjerodavnim tržištima podložnima prethodnoj (ex ante) regulaciji i mjerodavnih Smjernica Europske komisije o analizi tržišta i utvrđivanju značajne tržišne snage sukladno zajedničkom regulatornom okviru za elektroničke komunikacijske mreže i usluge, u skladu s člankom 52. stavkom 4. ZEK-a.

U postupku određivanja mjerodavnog tržišta, na temelju članka 54. stavka 3. ZEK-a, Vijeće HAKOM-a odredilo je dimenziju usluga i zemljopisnu dimenziju mjerodavnog tržišta započinjanja (originacije) poziva iz javnih komunikacijskih mreža koje se pruža na fiksnoj lokaciji, što je detaljno obrazloženo u poglavlju 5. dokumenta. Usluga započinjanja (originacije) poziva iz javnih komunikacijskih mreža koje se pruža na fiksnoj lokaciji sastoji se od: usluge započinjanja (originacije) poziva iz mreže svakog operatora nepokretne mreže koja se pruža za vlastite potrebe, usluge započinjanja (originacije) poziva za usluge odabira i predodabira operatora te usluge započinjanja (originacije) poziva za pristup brojevima za usluge s dodanom vrijednosti u mreži drugog operatora.

Također, Vijeće HAKOM-a je odredilo da je mjerodavno tržište započinjanja (originacije) poziva iz javnih komunikacijskih mreža koje se pruža na fiksnoj lokaciji, u zemljopisnoj dimenziji, nacionalni teritorij Republike Hrvatske.

Vijeće HAKOM-a je na temelju provedene javne rasprave i nakon analize svih pristiglih komentara, prijedloga i mišljenja, a uzevši u obzir način na koji je mjerodavno tržište određeno, utvrdilo da je trgovačko društvo HT-Hrvatske telekomunikacije d.d. (HT) operator sa značajnom tržišnom snagom na tržištu započinjanja (originacije) poziva iz javnih komunikacijskih mreža koje se pruža na fiksnoj lokaciji te je slijedom navedenog, odlučeno kao u točki I. ove odluke. Detaljno obrazloženje primijenjenih mjerila na temelju kojih je utvrđeno postojanje nedostatnog tržišnog natjecanja i na temelju kojih je određen operator sa značajnom tržišnom snagom, nalazi se u poglavlju 6. dokumenta.

Na temelju članka 56. stavka 2. i 3. ZEK-a, a zbog postojećih i mogućih prepreka razvoju tržišnog natjecanja koje se u odsustvu regulacije pojavljuju na ovom mjerodavnom tržištu i na pripadajućem maloprodajnom tržištu na koje operator sa značajnom tržišnom snagom može prenijeti svoju značajnu tržišnu snagu, Vijeće HAKOM-a odredilo je regulatorne obveze operatoru sa značajnom tržišnom snagom, kako je detaljno obrazloženo u poglavljima 7. i 8. dokumenta koji je u cijelosti sastavni dio odluke.

Vijeće HAKOM-a je HT-u odredilo sljedeće regulatorne obveze: obvezu nediskriminacije; obvezu transparentnosti uz objavu standardne ponude međupovezivanja; obvezu nadzora cijena i vođenja troškovnog računovodstva; obvezu računovodstvenog razdvajanja i obvezu odabira i predodabira operatora, te je odlučeno kao u točki II. ove odluke. HT je obvezan izvršavati sve regulatorne obveze na način, pod uvjetima i u rokovima kako je propisano u dokumentu. Slijedom navedenog, Vijeće HAKOM-a odlučilo je kao u točki III. ove odluke.

Sukladno članku 54. stavku 5. ZEK-a, HAKOM je zatražio mišljenje Agencije za zaštitu tržišnog natjecanja. Mišljenje Agencije za zaštitu tržišnog natjecanja o načinu na koji je HAKOM odredio mjerodavno tržište i utvrdio operatore sa značajnom tržišnom snagom na tom tržištu sačinjava prilog A dokumenta i njegov je sastavni dio.

Tijekom javne rasprave, provedene u razdoblju od 2. ožujka 2009. do 20. travnja 2009. godine, HAKOM je na objavljeni dokument zaprimio mišljenja, primjedbe i prijedloge sudionika javne rasprave. Odgovori HAKOM koji sadrže detaljnu stručnu obradu navedenih komentara, prijedloga i mišljenja, kao i razloge i pojašnjenja prihvaćanja odnosno neprihvaćanja istih, sadržani su u prilogu B dokumenta koji je njegov sastavni dio. Također, razlozi izmjena prvobitno predloženih načina provođenja regulatornih obveza, obrazloženi su u samom tekstu dokumenta. Dokument sadrži detaljno obrazloženje predmeta i tijeka postupka, utvrđenih činjenica, pravnih propisa i razloga koji su bili odlučni pri donošenju svih elemenata ove odluke.

Radi kontinuiteta i pravne sigurnosti sudionika tržišta elektroničkih komunikacijskih mreža i usluga, Vijeće HAKOM-a odredilo je da HT-ova postojeća standardna ponuda međusobnog povezivanja ostaje na snazi do dana objave nove standardne ponude na način određen dokumentom i primjenjuje se u svim dijelovima osim u dijelu koji se odnosi na regulaciju usluge prijenosa (tranzita) poziva u nepokretnoj javnoj komunikacijskoj mreži. Naime, nakon provedenog testa tri mjerila u skladu s člankom 53. stavkom 2. ZEK-a, Vijeće HAKOM-a je na temelju postupka analize tri mjerila zaključilo da tržište prijenosa (tranzita) poziva u nepokretnoj javnoj komunikacijskoj mreži, kao mjerodavno tržište, nije podložno prethodnoj regulaciji budući da na istom nisu istodobno zadovoljena sva tri mjerila iz članka 53. stavka 2. ZEK-a. Također, navedeno tržište nije više niti dio mjerodavne Preporuke Europske komisije o mjerodavnim tržištima podložnima prethodnoj regulaciji. Stoga je Vijeće HAKOM-a odlukom od 17. srpnja 2009. (klasa: 344-01/09-01/1071, urbroj: 376-11-09-1) ukinulo regulatorne obveze na navedenom tržištu. Slijedom navedenog, Vijeće HAKOM-a je odlučilo kao u točki IV. ove odluke.

Isto tako, HT je obvezan najkasnije do 1. listopada 2009. godine objaviti standardnu ponudu međupovezivanja u skladu s uvjetima koji su određeni u dokumentu »Analiza tržišta započinjanja (originacije) poziva iz javnih komunikacijskih mreža koje se pruža na fiksnoj lokaciji«, te je odlučeno kao u točki V. odluke.

Nadalje, HT-u je rješenjem Vijeća HAKOM-a od 18. studenoga 2008. godine (klasa: 130-01/06-01/09, urbroj: 376-11-18) određen način provođenja obveze računovodstvenog razdvajanja i troškovnog računovodstva. Navedena obveza bila je propisana Zakonom o telekomunikacijama (»Narodne novine« br. 122/03, 158/03, 60/04, 70/05) i izvršavanje iste još je u tijeku. Obzirom da je navedena obveza zadržana HT-u i nakon provedene analize ovog tržišta, Vijeće HAKOM-a je odlučilo da navedeno rješenje ostaje na snazi i primjenjuje se u svim dijelovima osim u dijelu koji se odnosi na obvezu računovodstvenog razdvajanja na tržištu prijenosa (tranzita) poziva u nepokretnoj javnoj komunikacijskoj mreži. Slijedom navedenog, Vijeće HAKOM-a je na temelju članka 56. stavka 2. ZEK-a odlučilo kao u točki VI. ove odluke.

U skladu s člankom 14. stavkom 4. ZEK-a, ova odluka će biti objavljena u »Narodnim novinama« i na internetskim stranicama HAKOM-a, te je odlučeno kao u točki VII. odluke.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: 344-01/09-01/1072

Urbroj: 376-11-09-01

Zagreb, 17. srpnja 2009.

Predsjednik Vijeća
Gašper Gaćina, dipl. ing. el., v. r.

Odluka, NN 102/2009-2650